Vinghøg satset på oppbygging av en utviklingsavdeling. I ettertid har bedriften brukt ca. 30 prosent av sine ressurser på utvikling. Bedriften ønsket selv å sitte med eierskapet til de forskjellige produktene, siden det er mer lønnsomt å selge til sluttbrukeren enn å være underleverandør. Vinghøg ansatte flere våpenfolk og ingeniører, de fleste med bakgrunn fra Forsvaret. Mange av utviklingsoppdragene ble initiert av Forsvaret eller av internasjonale våpenprodusenter, i nært samarbeid med brukerne. Etter hvert sto bedriftens leveranser til Forsvaret for nesten hele omsetningen.